Diari Oficial de la Generalitat Valenciana


Sumari del DOGV 4158, del 31-12-2001 (2001/12644)

ORDRE de 27 de desembre de 2001 de la Conselleria de Justícia i Administracions Públiques, per la qual es regulen els horaris d'espectacles i establiments públics.
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2001/12/27/(1)/dof/vci/html**

### Dades del document

Número de DOGV
:   4158

Data del DOGV
:   31-12-2001

Secció del DOGV
:   I. DISPOSICIONS GENERALS

Número del document
:   2001/12647


Data del document
:   27-12-2001

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * horari comercial
    * espectacles
    * indústria gastronòmica
    * establiment de jocs
    * legislació

ORDRE de 27 de desembre de 2001 de la Conselleria de Justícia i Administracions Públiques, per la qual es regulen els horaris d'espectacles i establiments públics. [2001/12882]
  
L'article 14 de la Llei 2/1991, de la Generalitat Valenciana, de 18 de febrer, d'Espectacles, Establiments Públics i Activitats Recreatives, establix que l'horari general dels establiments públics, espectacles i activitats recreatives es determinarà anualment per mitjà d'ordre del departament de la Generalitat Valenciana competent en la matèria, atenent les característiques dels establiments, usos socials, les distintes estacions de l'any, les festes tradicionals i els dies laborals, festius i vespres de festius.
  
Pel Decret 196/1997, d'1 de juliol, del Govern Valencià, pel qual es regulen les especialitats que poden introduir-se en l'horari general dels espectacles, establiments públics i activitats recreatives, va ser objecte de desenvolupament reglamentari el precepte abans citat i s'atribuïx una major participació als ajuntaments, no sols en atenció a la possibilitat d'ampliar l'horari general per a supòsits, zones o dates concretes, i en atenció a la celebració de festes locals i patronals o consideracions especials, dins del límit màxim que anualment és fixat per la Generalitat Valenciana, sinó també atorgant-los la possibilitat de reduir, en supòsits conflictius, l'horari a aquests.
  
El citat Decret va configurar la determinació dels horaris dels establiments, en base a l'aplicació de distints criteris. Així, va preveure no sols que es pogueren establir peculiaritats en els horaris generals en raó de les distintes estacions de l'any, o que l'activitat es realitzara entre setmana o en dies festius, sinó que també, va contemplar la possibilitat que, de forma extraordinària i excepcional, pogueren produir-se ampliacions d'horaris per a determinats i concrets establiments.
  
Així doncs, la configuració en la nostra Comunitat del règim d'horaris, es va elaborar des de la premissa que locals dedicats a una mateixa activitat podien tindre un horari distint segons l'època de l'any, i també que entre aquests locals podien haver diferències importants que justificaren el seu funcionament en horaris molt distints.
  
Des d'aqueixa perspectiva van ser dictades anualment les ordres que fixaven els horaris d'aquests establiments.
  
Però en l'actualitat s'ha produït una important evolució tant de la nostra societat, com del sector de l'oci i del nostre territori. El dret al descans, reivindicat cada vegada amb més força, l'existència de zones acústicament saturades, d'una major oferta i de millor qualitat en el sector de l'oci, provoca el creixement del nombre d'usuaris no sols concentrat en caps de setmana. D'altra banda, és indubtable que hi ha importants zones turístiques en el nostre territori que mantenen la seua ocupació quasi al cent per cent durant tot l'any. Finalment, les mateixes exigències del sector, cada vegada més professional i més conscienciat de la importància que l'activitat que desenvolupen té en la nostra Comunitat, eminentment turística, obliga que l'administració preveja normativament aquestes situacions, i que done resposta a les noves exigències plantejades.
  
És evident que establir, en aquests moments, les diferències que el Decret 196/1997, possibilita, manca, en la majoria dels casos, de sentit.
  
Amb la present Ordre es tracta de fixar el règim d'horaris d'una forma simple, racional, objectiva i, sobretot, d'acord amb les demandes socials i del mateix sector. Es pretén, en definitiva, aconseguir el just equilibri de tots els interessos en joc, i evitar situacions desproporcionades que en res no es justifiquen. La present Ordre no establix les diferències que habitualment es preveien. Seran els ajuntaments, com a principals coneixedors del seu territori i de la població els que, en el marc de les facultats que legalment tenen atribuïdes, exercisquen les competències per acordar les ampliacions, o, si és procedent, reduccions de l'horari de funcionament dels locals situats al seu terme municipal. I tot això, sense perjuí de les competències que en la matèria ostenta l'administració autonòmica.
  
Finalment, la present norma, a més de complir el mandat del legislador, fixa un procediment més concret que permeta a les administracions competents constatar fefaentment les situacions extraordinàries i excepcionals que motiven el titular d'un local d'espectacles o establiments públics a sol·licitar l'ampliació de l'horari, i garantix la idoneïtat de la resolució que finalment s'adopte.
  
Per tot això, i després de l'informe preceptiu de la Comissió d'Espectacles i Activitats Recreatives de la Comunitat Valenciana, en la reunió de data 27 de desembre de 2001, i en ús de les atribucions que tinc conferides,
  
ORDENE
  
Article 1. Objecte i àmbit d'aplicació
  
La present Ordre té per objecte establir l'horari general d'obertura i tancament dels establiments públics, espectacles i activitats recreatives, regulats per la Llei 2/1991, de 18 de febrer, de la Generalitat Valenciana, d'Espectacles, Establiments Públics i Activitats Recreatives, així com el desenvolupament del que establix el Decret 196/1997, d'1 de juliol, del Govern Valencià, pel qual es regulen les especialitats que poden introduir-se en l'horari general.
  
Article 2. Horari general
  
Els espectacles, activitats recreatives i establiments públics, segons el grup a què pertanguen, podran exercir la seua activitat dins dels horaris establits d'obertura i tancament per a cadascun d'aquests, en els apartats següents:
  
Grup A:
  
Cine, autocine, teatres, auditoris i circs
  
Obertura: 10.00 h.
  
Tancament: després de l'acabament de l'última sessió que com a màxim començarà a les 01.00 h.
  
Grup B:
  
Canòdroms, velòdroms, hipòdroms, pistes de birles billars i trinquets
  
Obertura: 10.00 h.
  
Tancament: 01.00 h
  
Grup C:
  
Bars, cafés, cafeteries, restaurants i semblants
  
Obertura: 06.00 h.
  
Tancament: 01.30 h.
  
Grup D:
  
Salons de banquets
  
Obertura: 10.00 h.
  
Tancament: 02.00 h.
  
Grup E:
  
Pubs, cafés-teatre, cafés concert, cafés cantant, i locals d'exhibicions especials
  
Obertura: 12.00 h.
  
Tancament: 03.30 h.
  
Grup F:
  
Salons recreatius tipus A
  
Obertura: 10.00 h.
  
Tancament: 24.00 h.
  
Grup G:
  
Salons de joc tipus b
  
Obertura: 10.00 h.
  
Tancament: 01.00 h.
  
Grup H:
  
Gimnasos i instal·lacions esportives
  
Obertura: 07.00 h.
  
Tancament: 01.00 h.
  
Grup I
  
Frontons i pistes de patinatge
  
Obertura: 09.00 h.
  
Tancament: 01.00 h.
  
Grup J:
  
Sales de festa amb servei de cuina o sense, discoteques, sales de ball amb atraccions o sense
  
Obertura: 18.00 h.
  
Tancament: 07,30 h.
  
Grup K:
  
Locals que hagen obtingut autorització per a la celebració de sessions especials dirigides a menors d'edat
  
Obertura: 18.00 h.
  
Tancament: 22.00 h.
  
Grup L:
  
Sales de conferència, sales d'exposicions, sales polivalents i cibercentres
  
Obertura: 09.00 h.
  
Tancament: 01.00 h.
  
Grup LL:
  
Cibercentres que permeten l'entrada a menors d'edat
  
Obertura: 09.00 h.
  
Tancament: 22.00 h.
  
Article 3. Sessions destinades a menors d'edat
  
Els locals compresos en el grup K, que hagen obtingut autorització per a la celebració de sessions especials dirigides a menors d'edat, hauran de mantindre's tancats almenys durant una hora des de l'acabament de la sessió i el començament de la següent.
  
Article 4. Activitats realitzades a l'aire lliure
  
Les activitats compreses en el grup A que es realitzen a l'aire lliure o en instal·lacions portàtils o eventuals a la via pública, ja siguen autoritzades amb caràcter temporal o compten amb llicència o autorització definitiva, finalitzaran la seua activitat a les 01, 00 h, excepte autocine.
  
Article 5. Normes generals
  
1. S'entendrà per horari d'obertura o inici dels espectacles públics i activitat recreativa, el moment a partir del qual es permetrà l'accés dels usuaris al local o establiment.
  
2. A partir de l'hora de tancament no es permetrà l'accés de cap client al local o establiment, no s'expendrà cap consumició i haurà, si és procedent, de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats a l'exterior; s'encendran els llums generals del local, les portes d'entrada i d'emergència estaran expedites i obertes perquè es produïsca el total desallotjament del local en el termini màxim de 30 minuts.
  
Els usuaris no podran romandre a l'interior a partir de dit moment, amb independència que hagueren acabat o no les tasques pròpies d'arreplegada i neteja, i serà responsabilitat dels titulars de l'activitat l'efectivitat del desallotjament i el tancament del local en la forma i el temps establit.
  
3. Entre el tancament i obertura dels locals i establiments públics, haurà de transcórrer un període de temps no inferior a quatre hores.
  
Article 6. Supòsits especials
  
1. Sales de bingo
  
Les sales de bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de la banda horària compresa entre les 10,00 i les 3,00 hores del dia següent. Els divendres, dissabtes i vespres de festius, així com els mesos de juliol, agost i setembre, la banda horària queda ampliada fins a les 4,00 hores, i en aquests casos l'horari de funcionament serà de 13 hores ininterrompudes.
  
Les sales de bingo hauran de comunicar a les conselleries d'Economia, Hisenda i Ocupació i de Justícia i Administracions Públiques, abans que acabe el mes de gener, el seu horari anual. Qualsevol modificació posterior requerirà l'autorització expressa de la Conselleria d'Economia, Hisenda i Ocupació.
  
2. Drugstore
  
L'activitat de restaurant i cafeteria que es realitze en els establiments denominats drugstore, es durà a terme entre les 8,00 hores, que es fixen com a inici de l'activitat, i les 3,00 hores de l'endemà, que es fixa com a horari de tancament.
  
3. Establiments annexos a altres instal·lacions principals
  
Els establiments inclosos en el grup C de l'article segon, ubicats dins d'instal·lacions on es desenvolupe una altra activitat considerada com a principal i de les que siguen accessòries, podran tindre el mateix horari d'aquelles. S'entén per aquests els ubicats en ports, aeroports, estacions d'autobusos, de servei i semblants, mentre estiguen operatives les instal·lacions principals.
  
Article 7. Concessió d'horari especial pels ajuntaments
  
1. En els supòsits en què els ajuntaments facen ús de la facultat que els atribuïx l'article 4 del Decret del Consell de la Generalitat Valenciana 196/1997, d'1 de juliol, pel qual es regulen les especialitats que poden introduir-se en l'horari general dels espectacles, establiments públics i activitats recreatives, l'ampliació de l'horari d'obertura o tancament dels locals no podrà ser superior a una hora a l'assenyalada en l'article segon per a cada grup.
  
2. Les ampliacions a l'horari general a què es referix aquest article, hauran de ser comunicades a l'òrgan competent de la Generalitat Valenciana, en el termini assenyalat en l'apartat 3, de l'article 4, del Decret 196/1997.
  
Article 8. Procediment per a la concessió d'horaris extraordinaris per la Generalitat
  
1. Les autoritzacions per a l'ampliació de l'horari general dels establiments situats en carreteres, dels que atenguen les necessitats dels treballadors nocturns, així com d'aquells a què es referix l'apartat 1r de l'article 3 del Decret 196/1997, d'1 de juliol, tindran caràcter extraordinari i excepcional, i es concediran per un termini màxim d'un any.
  
2. El procediment per a la concessió d'horaris extraordinaris, serà l'establit per l'article 3r del Decret del Consell de la Generalitat Valenciana 196/1997, d'1 de juliol. Amb aquesta finalitat, el titular de la llicència del local, recinte o establiment que sol·licite la concessió d'horari especial, haurà de presentar, davant de la Direcció General d'Interior de la Conselleria de Justícia i Administracions Públiques, sol·licitud en què es faça constar:
  
A) Nom, cognoms i document d'identitat del sol·licitant i, si és procedent, de la persona que el represente, amb indicació del domicili que s'assenyale a efectes de notificacions. Tractant-se de persones jurídiques, haurà d'acompanyar-se el document que acredite la facultat de representació de la persona que actue en el seu nom.
  
B) L'horari de tancament sol·licitat.
  
Sense perjuí de la documentació que s'estime oportuna, a l'escrit de sol·licitud haurà d'acompanyar-se:
  
a) Còpia acarada de la llicència de funcionament del local.
  
b) Memòria justificativa de les causes per què es pretén l'horari extraordinari.
  
3. Als efectes previstos en el paràgraf a) de l'article 3. 2, del Decret 196/1997, d'1 de juliol, el càlcul del ràdio de residència de 50 metres s'establirà prenent com a referència qualsevol dels punts que conformen el perímetre del local per al qual se sol·licita l'autorització.
  
4. L'òrgan autonòmic competent sol·licitarà els següents informes:
  
a) Informe a l'ajuntament del municipi on estiga ubicat el local objecte d'actuacions, a què s'adjuntarà informe de la Policia Local.
  
b) Informe a la Unitat del Cos Nacional de Policia adscrita a la Comunitat Valenciana, o/i de la Guàrdia Civil o de la Policia Nacional. En aquests dos últims casos, la petició d'informe es realitzarà a través de la Delegació del Govern o les subdelegacions del Govern a les províncies de Castelló i Alacant, segons procedisca.
  
c) Si n'hi ha, informe de les associacions de veïns de la zona on estiga ubicat el local.
  
d) Informe a les associacions empresarials del sector de l'activitat a què es dedique el local objecte d'actuacions.
  
5. No obstant el previst en l'apartat 1 del present article, les autoritzacions d'establiment d'horaris excepcionals, podran ser renovades per un període de temps igual al de la seua concessió, prèvia petició de l'interessat realitzada amb una antelació mínima de dos mesos al termini de la seua caducitat.
  
6. Les autoritzacions d'ampliació d'horari podran ser revocades en qualsevol moment per causes degudament justificades i motivades, prèvia audiència de l'interessat.
  
Article 9. Reduccions d'horaris
  
1. El procediment per a la reducció de l'horari general dels locals i establiments públics serà l'establit en l'article 3 del Decret 196/1997. Serà iniciat d'ofici per la Direcció General d'Interior de la Conselleria de Justícia i Administracions Públiques i pels alcaldes, dins dels seus respectius termes municipals, en els supòsits previstos per l'article 5. 3r del Decret 196/1997, d'1 de juliol.
  
2. En la resolució per la qual s'acorde la reducció de l'horari, s'establirà també el termini de duració. Transcorregut aquest, al local tornarà a regir l'horari general que es fixa en la present Ordre.
  
Article 10. Activitats compatibles
  
En el cas que en un local s'exercisquen més d'una de les activitats considerades compatibles, de conformitat amb el que disposa l'article 3.3 del Decret 195/1997, d'1 de juliol, pel qual s'aprova el Catàleg d'Espectacles, Establiments Públics, i es regula el Registre d'Empreses, Locals i Titulars, i aquestes tinguen horari de tancament distints, cada una d'aquestes haurà de cessar el seu funcionament d'acord amb l'horari autoritzat.
  
Article 11. Locals amb ambientació musical
  
Els locals l'activitat principal dels quals no comporte ambientació musical, però tinga autorització musical per a això, com a bars, cafeteries, restaurants o semblants, no podran començar abans de les 10,00 hores.
  
Article 12. Cartell horari
  
1. Els locals compresos dins de l'àmbit d'aplicació de la Llei 2/1991, de 18 de febrer, hauran de col·locar en lloc llegible i visible des de l'exterior un cartell amb dimensions mínimes de 422 x 298 mm, en què s'expressarà l'horari establit.
  
2. En el mateix cartell es faran constar, si és procedent, les modificacions que, per ampliació o reducció, s'hagen establit respecte a l'horari general de funcionament del local o establiment.
  
DISPOSICIÓ DEROGATÒRIA
  
Queda derogada l'Ordre de la Conselleria de Justícia i Administracions Públiques, de 29 de desembre de 2000, per la qual es regulen els horaris d'espectacles i establiments públics durant l'any 2001.
  
DISPOSICIÓ FINAL
  
La present Ordre es publicarà en el Diari Oficial de la Generalitat Valenciana i entrarà en vigor a partir de l'endemà a la seua publicació.
  
València, 27 de desembre de 2001
  
El conseller de Justícia i Administracions Públiques,


Còpia Permalink ELI